Et mindre Krøyer-maleri med Anne Ancher og Maria Krøyer på stranden har fået hammerslag på 4,5 millioner.

Et mindre maleri af Skagensmaleren P.S. Krøyer er tirsdag aften blevet solgt på det britiske auktionshus Sotheby's for godt 4,5 millioner kroner. Maleriet, som er på 45x47 cm, forestiller Anne Ancher og Maria Krøyer på Skagen Sønderstrand. Det var vurderet til mellem 150.000 og 250.000 britiske pund, men fik hammerslag på 493.250 pund, svarende til 4.572.000 kroner. P.S. Krøyer har malet det samme motiv i flere udgaver. Det mest kendte, "Sommeraften ved Skagen Sønderstrand", hænger på Skagens Museum og er på 100x150 cm. Michael Ancher har også malet en kopi af motivet, som hænger i Michael Anchers hus i Skagen. Det er foreløbig aftenens højeste hammerslag på aftenens auktion, der endnu ikke er afsluttet. /ritzau/